በምስራቅ አፍሪካ ለሚከሰት ግጭት ፈጣን ምላሽ የሚሰጥ ሀይል ተደራጅቷል – አቶ ሲራጅ ፈጌሳ
በምስራቅ አፍሪካ ለሚከሰት ግጭት ፈጣን ምላሽ የሚሰጥ ሀይል ተደራጅቷል – አቶ ሲራጅ ፈጌሳአዲስ አበባ፣ ሀምሌ 27፣ 2009 የምስራቅ አፍሪካ ተጠባባቂ ሃይል በቀጠናው ለሚከሰት ግጭት ፈጣን ምላሽ መስጠት በሚያስችል መልኩ ተደራጅቷል አሉ የኢፌዴሪ መከላከያ ሚኒስትር አቶ ሲራጅ ፈጌሳ።ሃይሉ ለአራት ቀናት ሲያደርግ የነበረውን የመከላከያ ሚኒስተሮች ምክር ቤት 15ኛ አስቸኳይ ስብሰባ ዛሬ አጠናቋል።በምስራቅ አፍሪካ ግጭት ቢከሰት ፈጥኖ የሰላም ማስፈን ስራ ማከናወን የሚችል ሀይል መገንባት ተችሏል አሉ የኢፌዴሪ መከላከያ ሚኒስትር አቶ ሲራጅ ፈጌሳ።አፍሪካ አምስት ተጠባባቂ ሃይላት በአፍሪካ ህብረት ጥላ ስር የተቋቋሙ ሲሆን በአካባቢያቸው ግጭቶች ቢከሰቱ በአፍሪካ ህብረት ፍቃድ የሚሰጣቸውን ግዳጅ እንዲወጡ ሃላፊነት ተሰጥቷቸዋል።በፈረንጆቹ 2004 ላይ የምሰራቅ አፍሪካ ተጠባባቂ ሃይል ሲቋቋም በቀጠናው ሀገራት አለመግባባቶች ወይም ግጭቶች ቢፈፀሙ በራስ አቅም ለመፍታት ታልሞ ነው።በወቅቱ በ10 የኢጋድ አባል ሀገራት የተቋቋመው ሃይሉ በሀገራት ግጭቶች በተከሰቱ ጊዜ የተባበሩት መንግስታት አልያም የአፍሪካ ህብረት ሃይሉን እስኪያሰማራ ሊደርሱ የሚችሉ ጉዳቶችን ለመቀነስና ለሶስት ወራት ያህል የሰላም ማስፈን ስራዎችን እንደሚያከናውን ታምኖበት ነው።በአሁኑ ወቅት ራሱን በአደረጃጀት፣ በሰው ሃይል እና በቁሳቁስ እያጠናከረ የመጣው የምስራቅ አፍሪካ ተጠባባቂ ሃይል የጋራ ወታደራዊ ልምምዶችን እስከማድረግ ደርሷል።እስካሁን በተሰሩ ስራዎች የቀጠናውን ሰላም የሚያናጋ ግጭት ቢከሰት በአጭር ጌዜ ውስጥ ተሰማርቶ ችግሩን መፍታት የሚችል ሀይል ማፍራት መቻሉን ነው የመከላከያ ሚኒስትሩ አቶ ሲራጅ ፈጌሳ የተናገሩት።የምስራቅ አፍሪካ ቀጠና ለበርካታ አመታት ግጭቶችን ሲያስተናግድ የቆየ አካባቢ መሆኑን የሚናገሩት የተጠባባቂ ሃይሉ ዋና ዳይሬክተር ዶክተር አበዱላህ ኦማር ቦህ፥ ከዚህ ቀደም ግጭቶች ሲከሰቱ የተባበሩት መንግስታት ወታደራዊ ሃይሉን እሰኪያሰማራ ድረስ በርካታ ንፁሃን ዜጎች ህይወት እንዳለፈ ያስታውሳሉ።በቀጠናው በተደጋጋሚ የሚከሰተውን ግጭት የማስወገድና በራስ አቅም ሰላምን የማስከበር አላምን አንግቦ የተነሳው የምስራቅ አፍሪካ ተጠባባቂ ሃይል አሁን ላይ ከቀጠናው ሀገራት ባሻገር የደቡብ አፍሪካዎቹን ኮሞሮስ እና ሲሸልስን በአባል ሀገርነት አቅፏል።እስካሁንም ከ5 ሺህ በላይ ወታደር፣ ፖሊስ እና ሲቪል አባላትን በማሰልጠን ለግዳጅ ዝግዡ ማድረግ መቻሉን ነው ዋና ዳይሬክተሩ የተናገሩት።ሃይሉ በአባል ሀገራት በመዛወር ስልጠናዎችን በተደጋጋሚ ሲያካሄድ መቆየቱን ያነሱት ዶክተር አብዱላህ፥ ህዳር ወር ላይ በሱዳን ተጨማሪ ልምምድ ለማድረግ የሚያስችል ውሳኔ በዛሬው የመከላከያ ሚኒስትሮች ምክር ቤት መፅደቁን ተናግረዋል።ኢትዮጵያ በቀጣይ ህዳር ወር ላይ በሱዳን በሚካሄደው የተጠባባቂ ሃይሉ ወታደራዊ ልምምድ የሚሳተፉ 130 የሚሆኑ የወታደር፣ ፖሊስ እና ሲቪል አባላትን አዘጋጅታለቸ።ሀገሪቱ ለቀጠናው ሀገራት ሰላም እና መረጋጋት ከፍተኛ እገዛ ስታድርግ መቆየቷን የገለጹት የተጠባባቂ ሃይሉ ዋና ዳይሬክተር ዶክተር አብዱላህ ኦማር ቦህ፥ ተጠባባቂ ሃይሉ ከምስረታው ጀምሮ እንዲጠናከር ከማድረግ ባሻገር የሃይሉ ዋና ማዘዣ እና የሎጀስቲክስ ማዕከሉ መቀመጫ በመሆን ከፍተኛ እገዛ ማድረጓን ተናግረዋል።ከሰኞ ጀምሮ በአባል ሃገራቱ ዲፕሎማቶች፣ ወታደራዊ አመራሮች፣ የመከላከያ ሚኒስትሮች እና ባለሙያዎች ውይይት ሲደረግበት የቆየው የልምምድ እና የሰው ሃይል በጀት ዛሬ በሚኒስተሮች ውይይት ከተደረገበት በኋላ ፀድቋል። (ኤፍ.ቢ.ሲ)